text: Unge nørder igennem på science camp
  06 august 2018 kl. 19.32
  I denne uge er unge fra hele landet samlet til summer science camp for at skabe fremtidens teknologi.
  På Bråskovgård Efterskole bliver der i denne uge programmeret, bygget fjernstyrede robotter og studeret hvepse under laser-mikroskop, når der afholdes Summer Science Camp.
  Campen er for alle nysgerrige unge mellem 13 og 18 år, som vil dykke ned i science, teknologi, biologi og natur.
  - Jeg har lavet et spil, hvor man flyver i et rumskib og så kommer der rumvæsner, man skal skyde, siger Mikkel Erikstrup fra Vejen til TV SYD.
  Det er syvende år, at rådgivningsvirksomheden Insero arrangere science camp i sommerferien. Målet er at få flere unge til at interessere sig for naturvidenskab.
  - Vi vil gerne samle unge, der har den her interesse for science, natur og teknologi. Her kan de unge gå i dybden med deres egne interesse. Vi kan se, at der er flere unge, der søger naturvidenskabelige uddannelser, siger konsulent Sine Bjerre Martinussen til TV SYD.
  Campen slutter på torsdag.
  